ഗുരുതര പ്രോട്ടോക്കോള് ലംഘനം, പ്രമുഖ മാളിന്റെ ലൈസന്സ് റദ്ദാക്കി നഗരസഭ തിരുവനന്തപുരം: ഗുരുതര കോവിഡ് പ്രോട്ടോകോള് ലംഘനം കണ്ടെത്തിയതിനെ തുടര്ന്ന് പോത്തീസിന്റെ ലൈസന്സ് റദ്ദാക്കി. തിരുവനന്തപുരത്തെ പോത്തീസിന്റെ ലൈസന്സാണ് തിരുവനന്തപുരം നഗരസഭ റദ്ദാക്കിയത്. നഗരസഭാ ആരോഗ്യവിഭാഗം നടത്തിയ പരിശോധനയില് പ്രോട്ടോകോള് ലംഘനം കണ്ടെത്തിയതിനെ തുടര്ന്നാണ് സ്ഥാപനത്തിന്റെ ലൈസന്സ് റദ്ദാക്കിയത്. ചൊവ്വാഴ്ചയാണ് നഗരസഭ ആരോഗ്യവിഭാഗം പൊലീസിന്റെ സഹായത്തോടെ പോത്തീസില് പരിശോധന നടത്തിയത്. പ്രധാന വാതില് അടച്ചശേഷം ജീവനക്കാര് കയറുന്ന പിന്വാതിലിലൂടെ പൊതുജനത്തെ കയറ്റി സ്ഥാപനം പ്രവര്ത്തിക്കുന്നതായി പരിശോധനയില് കണ്ടെത്തിയിരുന്നു. 1994 ലെ കേരള മുന്സിപ്പാലിറ്റി ആക്ടിലെ വകുപ്പ് 447, കേരള എപ്പിഡമിക് ഡിസീസസ് ഓര്ഡിനന്സ്, ദുരന്തനിവാരണ അഥോറിറ്റിയുടെ ഉത്തരവുകള് എന്നിവയുടെ അടിസ്ഥാനത്തിലാണ് ലൈസന്സ് റദ്ദാക്കിയിരിക്കുന്നത്. ഒന്നാം തരംഗകാലത്ത് 2020 ജൂലൈയില് കോവിഡ് പ്രോട്ടോകോള് ലംഘിച്ച സംഭവത്തില് പോത്തീസിന്റെ ലൈസന്സ് നഗരസഭ റദ്ദാക്കിയിരുന്നു. തുടര്ന്ന് പിഴ അടച്ച ശേഷമാണ് സ്ഥാപനം തുറന്ന് പ്രവര്ത്തിച്ചത്.